**ՄԱՄՈՒԼԸ  ՈՐՊԷՍ  ԱԶԳԱՅԻՆ ՆՈՐՈԳ  ԳԻՏԱԿՑՈՒԹԵԱՆ  ԶԱՐԹՈՒՑԻՉ՝  ՀԱՅՈՑ ՑԵՂԱՍՊԱՆՈՒԹԵԱՆ 100-ԱՄԵԱԿԻ ՍԵՄԻՆ**

Վսեմաշուք սփիւռքի նախարար տիկ. Հրանոյշ Յակոբեան,

Պատուարժան ներկայացուցիչներ կազմակերպիչ մարմնի,

Սիրելի գործընկերներ,

Թանկագին հայրենակիցներ,

 Սրտագին ողջոյն՝  Լրագրողներու 6-րդ Համաժողովը կազմակերպող Սփիւռքի Նախարար, պատուարժան Տիկ. Հրանոյշ Յակոբեանին, Պատկան Մարմնի ներկայացուցիչներուն, մասնակիցներուն եւ ներկաներուն:  Համաժողով՝  որ կարեւոր հարթակ է, կը խորհիմ, ներհայկական բազմաձայն զրոյցով՝  քննարկելու համազգային մեր հիմնախնդիրները, ախտանշելու մեր հաւաքական վէրքերն ու ցաւերը, որոնելու եւ բարձրաձայնելու ճշմարտութիւններ, որոնք կրնան լուսաբանել մեզ, թէ ո՞ւր ենք այսօր եւ ո՞ւր կ'երթանք, որպէս հայութիւն եւ հայոց երկիր՝  Հայոց Ցեղասպանութեան100-ամեակի սեմին:  Քանզի՝  ախտանշումն ու ինքնաճանաչումն են, ըստ իս, այն կարեւոր նախադրեալները, որոնք կրնան խթանել ազգային նորոգ գիտակցութիւն եւ դիմադրականութիւն, արդիւնաւէտութեամբ դիմագրաւելու համար մեր առջեւ ծառացած հիմնախնդիրներն ու մարտահրաւէրները:  Իսկ լրագրողը, իմ խորին համոզումով, դէպքերու եւ իրադարձութեանց, փաստերու եւ երեւոյթներու չոր արձանագրողն ըլլալէն շատ աւելի՝  հրապարակախօս է, որ կոչումն ունի արթնցնելու հանրութիւնը՝  անոր անտարբերութեան, ինքնախաբէութեան եւ պատրանասիրութեան թմբիրէն, զայն ազատագրելու իր քարացած կարծրատիպերէն եւ զայն մղելու խորունկ ինքնաճանաչման ու սթափումի...:

Իր այս ճիգին մէջ, հրապարակախօսը պիտի որոնէ ու խօսի ճշմարտութիւնը եւ միայն ճշմարտութիւնը...., ինչ որ իրմէ կը պահանջէ՝  թթուածինի նման անհրաժեշտ յանդգնութիւն, անաչառ ու կշռադատ խոհականութիւն եւ խղճմտանք...:

Այսօր, Հայոց Ցեղասպանութեան 100-ամեակի սեմին, հարց տալու ենք, թէ արդեօ՞ք մենք կը կարենանք լիարժէք կերպով  ՏԷՐՆ ՈՒ ՊԱՀԱՆՋԱՏԷՐԸ ըլլալ մեր Դատին՝  արտաքին ճակատի վրայ, եթէ չենք կրցած վերակազմակերպել մեր ներքին ճակատը, եթէ չենք կրցած կարգի բերել մեր Տունը, ազգային-հաւաքական մեր կեանքը, չենք կրցած իրարու հետ գործակցելու ճիշդ մեքանիզմներ գտնել....ՀԱՄԱԶԳԱՅԻՆ ՀԱՄԱԽՈՀՈՒԹԻՒՆ գոյացնել մեր հիմնահարցերուն շուրջ, ԱԶԳԱՅԻՆ ՄԵՐ ՏԵՍԼԱԿԱՆԻՆ շուրջ...եւ, ըստ այդմ, ՀԱՄԱԶԳԱՅԻՆ ՌԱԶՄԱՎԱՐՈՒԹԻՒՆ մշակել այդ ուղղութեամբ:

Այս գիտակցութեամբ ալ, Լրագրողներու նման Համաժողովները կրնան ծառայել որպէս հարթակ, ներազգային բազմախօսութեամբ՝  Հայաստան-Արցախ-Սփիւռք, բազմակողմանիօրէն քննարկելու համահայկական մեր հիմնահարցերը, բնորոշելու համազգային մեր տեսլականը, ուր Հայաստանը, Արցախն ու Սփիւռքը, մեզմէ իւրաքանչիւրը կ'ունենայ իր տեղն ու դերը անոր կենսագործման մէջ:  Սա որոշապէս հրամայական խնդիր է, ճգնաժամային մեր ժամանակներուն մանաւանդ, երբ աշխարհա-քաղաքական գերհզօր ոյժերը առաւել կը լարուին մեր երկու հանրապետութեանց շուրջ, երբ նոր-օսմանականութիւնը կը զարթնու իր ծաւալողապաշտ քաղաքականութեամբ, երբ առաւել տագնապահար վիճակի մէջ կը յայտնուին հայրենամերձ մեր հայագաղութները, երբ օրէ-օր կ'ահագնանայ Սփիւռքի ձուլման ընթացքը, նոր թափ կը ստանայ Հայաստանի Հանրապետութենէն արտագաղթը...:

Թոյլ տուէք հարցադրումներս ու մտորումներս պայմանականօրէն կեդրոնացնել երեք առանցքներու շուրջ՝ Սփիւռքահայութեան իրավիճակ, Հայաստանի Հանրապետութիւն եւ Հայաստան-Սփիւռք փոխ-յարաբերութիւններ:

1/ «ՍՓԻՒՌՔԱՀԱՅՈՒԹԻՒՆ» ըսելով, ես նկատի ունիմ գերազանցօրէն արեւմտահայութեան ժառանգորդ տարագիր հատուածը մեր ժողովուրդին՝  բազմատարր ու բազմազան, որ կ'ապրի աշխարհի չորս ծագերուն սփռուած հայագաղութներուն մէջ իր ազգային կառոյցներով՝  դպրոց, եկեղեցի, ակումբ, մամուլ եւ այլ, սակայն իր ամբողջութեանը մէջ՝  անկազմակերպ ու անտիրական:  Արդարեւ, Ցեղասպանութենէն շուրջ ահա շուտով 100տարիներ ետք, կարելի է հարց տալ, թէ արդեօ՞ք կրցած ենք ստեղծել՝  Սփիւռքի մէջ, ՀԱՄԱԶԳԱՅԻՆ ՀԱՄԱԽՈՀՈՒԹԻՒՆ մեր հիմնահարցերուն շուրջ, ունի՞նք համահայկական մտահոգութիւններով առաջնորդուող գիտակից եւ հեղինակաւոր ՀԱՆՐԱՅԻՆ ԿԱՐԾԻՔ, եւ այդ կարծիքը բարձրաձայնող ԱԶԱՏ ՄԱՄՈՒԼ, որ ըլլայ ՎԵՐԿՈՒՍԱԿՑԱԿԱՆ եւ դառնայ ազդու հակակշիռ, տեսակ մը «Չորրորդ Իշխանութիւն»՝  ազգային կեանքի մէջ էական դերակատարութիւն ստանձնած աշխարհիկ թէ հոգեւոր իշխանութեանց գործունէութեան:  Պատասխանը ժխտական է դժբախտաբար, որովհետեւ ազգային կեանքի ղեկավարութիւնը ստանձնած անձանց մեծամասնութեան մօտ՝  տակաւին կը յամենան նեղ-հատուածական, նեղ-խմբակային կամ նեղ-անձնական մտածելակերպն ու գործելակերպը, համահայկական լայնախոհ մտածողութեան եւ գուցէ քաղաքացիական խոր յանձնառութեան պակասը:

Հոս պարտիմ նշել, որ բացառութիւնները միշտ յարգելի են, եւ ներկայիս՝  շնորհիւ համացանցային ընկերային կայքերուն եւ տեղեկատուական արհեստագիտութեան ընձեռած ժամանակակից հնարաւորութիւններուն, հոս-հոն նշմարելի կը դառնան ազատ ու անկախ մամուլի առկայծող նշոյլներ, որոնք կրնան տակաւ ընդարձակուիլ եւ դառնալ յուսալիօրէն լոյսի ճառագայթներ՝  հայ հանրային կարծիքը լուսաբանելու կոչուած...:

 Յամենայնդէպս, էական հարցադրումները կը շարունակեն մնալ եւ կը սպասեն բաղձալի լուծումներու: Հայագաղութներուն մէջ, պիտի շարունակե՞նք մատղաշ սերունդը դաստիարակել այնպէս, որ անոր ունեցած հաւատարմութիւնը՝  ակումբի մը, կամ կուսակցութեան մը թէ կազմակերպութեան մը, գերազանցէ այն հաւատարմութիւնը, զոր պարտի ան ունենալ համահայկական տեսլականին, զոր ցարդ չենք կրցած յստակօրէն տարազել, զայն անով սնուցանելու եւ դաստիարակելու համար....:  Այլ խօսքով՝  թերացած ենք մեր նոր սերունդին մօտ կազմաւորել համահայկական ինքնութիւն եւ անկէ բխող համահայկական մտածողութիւն եւ գիտակցութիւն:  Եւ ասիկա՝  դպրոցներէն ու ընտանիքներէն սկսեալ...:

Հատուածական այս նեղ մտածելակերպին հետ զուգընթաց, ներկայիս համաշխարհայնացման եւ օտարամոլութեան ահեղ հոսանքներուն անձնատուր, օրէցօր կը խամրին ու կ'աղճատուին հայեցի դիմագիծն ու նկարագիրը, կը նահանջէ մեր լեզուն, հայ Բառն ու Բանը...:  Օտարը այսօր մեր լեզուին մէջ է, մեր բարոյական-աւանդական արժեհամակարգին մէջ, մեր վարք ու բարքին մէջ...: Մէկ խօսքով՝  մեր ինքնութեան եւ էութեան մէջ:  Եւ հարց կը ծագի, թէ արդեօ՞ք, ի վերջոյ, մենք պիտի վերածուինք, Վազգէն Շուշանեանի դիպուկ բառերով, «անազգ փերեզակներու» անդիմագիծ, ուղեկորոյս եւ ապաքաղաքականացած զանգուածի:

Ա՛լ ժամանակը չէ՞ արդեօք, հաւաքական շահի գիտակցութեամբ, վերակազմակերպուելու քաղաքականօրէն, ձեւաւորելով՝  ընտրովի կայացած ՀԱՄԱՍՓԻՒՔԵԱՆ ՆԵՐԿԱՅԱՑՈՒՑՉԱԿԱՆ ԼԻԱԶՕՐ ՄԱՐՄԻՆ, որ կարենայ ներդաշնակել եւ ուղղորդել մեր ցաքուցրիւ ճիգերը՝  հայապահպանման եւ Հայ Դատի Պահանջատիրութեան ուղղուած:  Նման Մարմնի մը գոյառումը էապէս պիտի նպաստէր Սփիւռքի տարագիր հայութեան մօտ ՏԱՐԱԳԻՐԻ ԻՆՔՆՈՒԹԵԱՆ գիտակցութեան, ՀԱՄԱՀԱՅԿԱԿԱՆ ՀԱՄԱԽՈՀՈՒԹԵԱՆ մը ձեւաւորումին, նոր որակ ու մակարդակ պիտի տար մեր ՊԱՀԱՆՋԱՏԻՐՈՒԹԵԱՆ պայքարին, Հայոց Ցեղասպանութեան բարոյական ճանաչումի ա՛լ քարացած կարծրատիպէն անցնելով՝  էապէս հողային հատուցման պայքարի պատրաստութեան, որովհետեւ մեր բուն ՊԱՀԱՆՋԱԾԸ՝  Հայոց Ցեղասպանութեան ճանաչումներէն անդին ու գերիվեր, թուրքին կողմէ բռնախլուած՝ հայուն հայրենական հողերու վերադարձն է իր տիրոջ:  Ա՛լ յստակացնելու չե՞նք, որ հողի՛ն համար էր որ գործադրուեցաւ Ցեղասպանութիւնը - ա՛յն հողին, որ կը կոչուէր Արեւմտահայաստան եւ ուր հազարամեակներ շարունակ կ'ապրէր արեւմտահայութիւնը՝  իր լեզուով, մշակոյթով, աւանդութիւններով ու արժէքներով, տունուտեղերով, կալուածներով ու հաստատութիւններով....համախումբ ազգային կեանքի բաղադրիչ բոլոր տարրերով:    Եւ վերջապէս, նման ՆԵՐԿԱՅԱՑՈՒՑՉԱԿԱՆ ԼԻԱԶՕՐ ՄԱՐՄՆԻ մը գոյառումը՝ ճակատագրականօրէն պիտի նպաստէր ՍՓԻՒՌՔԻ ՀԶՕՐԱՑՄԱՆ, ինչ որ այնքան կարեւոր է Հայաստանի ալ հզօրացման համար եւ՝  փոխադարձաբար, որովհետեւ, ըստ իս, միայն լաւապէս կազմակերպուած, ՆԵՐԿԱՅԱՑՈՒՑՉԱԿԱՆ, ԼԻԱԶՕՐ ՄԱՐՄՆԻ ՄԸ ներքոյ խտացած սփիւռքը կրնայ հայօրէն տեւելու յոյսը փայփայել եւ Արեւմտահայաստանի ազատագրութեան Դատ հետապնդել արդիւնաւէտ կերպով՝   մէկտեղելով իր բոլոր լծակներն ու հնարաւորութիւնները:

2/ ՀԱՅԱՍՏԱՆԻ ՀԱՆՐԱՊԵՏՈՒԹԻՒՆ-  Ազգային անկախ պետականութեան տէր ըլլալը ամէն հայու բաղձանքն է որոշապէս, որովհետեւ ազգային անկախ պետականութիւնն է որ կը հնարաւորէ ազգի բարձրագոյն մակարդակի ինքնակազմակերպումը, կ'երաշխաւորէ անոր յարատեւ երթը պատմութեան մէջ եւ կը դառնայ ամէնէն ամուր կռուանը ազգի գերագոյն շահերու, իտէալներու եւ իրաւունքներու հետապնդումին:  Ազգային պետականութիւնը որոշապէս պէտք է որ  խարսխուած ըլլայ ազգային-մշակութային-բարոյական արժէքներու արժեհամակարգին վրայ, համահունչ ըլլայ հանրութեան ցաւերուն ու իղձերուն, տագնապներուն ու երազներուն:  Այլապէս, ան կը դառնայ վարչախումբի մը շահերուն միայն ծառայող վարչակարգ եւ կ'օտարուի հասարակութենէն:

Եւ ճշմարիտը:  Հայաստանի ներկայ Հանրապետութեան ստեղծումի առաջին իսկ օրերէն, մեր երկրին մէջ ներխուժած վայրագ դրամատիրութիւնը՝  իր անմարդկային դիմագիծով, ստեղծեց այնպիսի համակարգ մը, ուր շահամոլութիւնն ու ընչաքաղցութիւնը, բռնութիւնն ու ահաբեկումը, մշակութային-բարոյական խորթ ու խաբեպատիր  ոչ-արժէքները խաթարեցին հայ աւանդական, բարոյական-հոգեւոր արժէքներու համակարգը:  Եւ պէտք է հարց տալ որպէս մամուլ: Այսօր ունի՞նք ժողովրդանուէր, օրէնքի գերակայութեամբ ապրող, մարդկային իրաւունքները յարգող, ազատ ու արդար հասարակարգ, որ խարսխուած ըլլայ ընկերային ու տնտեսական արդարութեան եւ արդարադատութեան վրայ:  Եւ պիտի հարց չտա՞նք, թէ այդ ինչպէ՞ս է, որ մինչ մեր երկիրը կը վխտայ՝  շռայլ ու շուայտ կեանքով ապրող իշխանական վերնախաւի մը առանձնատուներով, ճաշարաններով, վաճառատուներով, բախտախաղի սրահներով..., միւս կողմէ՝ բնակչութեան գերակշիռ մասը կ'ապրի թշուառ կեանքով, օրուան հացին հետամուտ:  Եւ, ամէնէն ահաւորն ու մտահոգիչը գուցէ՝  շատ-շատեր, ահագնացող թիւերով, կը բռնեն արտագաղթի կորստաբեր ճամբան, տակաւ հայաթափելով մեր փոքրիկ Հանրապետութիւնը:  Զուգահեռաբար, հարց պիտի չտա՞նք, թէ ինչպէ՞ս եղաւ, որ հայոց լեզուն, հայ տոհմիկ մշակոյթը, գիրն ու գրականութիւնը, որոնք հայութեան ու հայկականութեան ինքնութիւնն իսկ են, դարձած են աղքատ ազգականի կարգավիճակ ունեցող արժէքներ, մինչ ամերիկեան գռեհիկ ու գռեհկացնող մշակոյթը, բարքերն ու սովորոյթները կը քաջալերուին քիչ մը ամէն տեղ, ներխուժելով մեր լեզուին մէջ, մեր վարք ու բարքին ու ապրելակերպին մէջ...:

Յանձնառու մամուլին էական կոչումը չէ՞ արդեօք՝  պաշտպանել ազգային անկախ պետականութիւնը որ, ինչպէս ըսուեցաւ, գերագոյն երաշխիքն է ազգի անվտանգ լինելութեան, ազգի գերագոյն նպատակներու եւ իտէալներու իրականացման, եւ յանուն այդ պետականութեան պաշտպանութեան՝  վերահսկել երկրին մէջ տիրող ազգային-մշակութային-բարոյական-իրաւական համակարգը, քննութեան տակ պահել իշխող կառավարութիւնը..., արթուն ու զգաստ պահել քաղաքացիական հասարակութիւնը, որուն հաշուետու ըլլալու է՝  անոր քուէով իշխանութեան հասած կառավարութիւնը:  Սա չէ՞ վերջապէս պարտադիր օրէնքը ժողովրդավարութեան: Ահա թէ ինչու մամուլը պարտի նաեւ քաջալերել քաղաքացիական այն բոլոր շարժումներն ու նախաձեռնութիւնները, որոնք միտուած են պաշտպանելու քաղաքացիին ոտնակոխուած իրաւունքներն ու արժանապատւութիւնը, հայրենի բնաշխարհի բնութիւնն ու հարստութիւնները, պատմա-մշակութային ժառանգութիւնը..., որոնք կը պատկանին բոլոր սերունդներուն՝  ներկայ եւ գալիք, եւ ոչ թէ՝  խումբ մը մենաշնորհեալ մարդկանց:

3/ ՀԱՅԱՍՏԱՆ-ՍՓԻՒՌՔ ՓՈԽՅԱՐԱԲԵՐՈՒԹԻՒՆՆԵՐ- Ինչպէս ըսինք, Հայաստանը Սփիւռքով է զօրաւոր եւ՝ փոխադարձաբար:  Իսկ Սփիւռքը հսկայական ներոյժ ունի, ոչ միայն նիւթական-տնտեսական առումով, այլեւ՝ փորձառութեանց, նոր գաղափարներու, մտքի եւ գիտելիքի, կապերու եւ ցանցերու առումով:  Սփիւռքը միշտ ալ հայրենիքի կողքին է եղած, անոր զօրավիգ ու զօրակից: Վկայ՝  այն նկատառելի օգնութիւնը՝  դրամական, մարդկային, բարոյա-հոգեբանական, զոր ան ցուցաբերեր է Հայաստանի եւ Արցախի զոյգ հանրապետութիւններու զարգացման համար:  Բայց, այսօր, հարց պիտի չտա՞նք, որպէս մամուլ ու հրապարակագիր, թէ ինչո՞ւ տակաւ կը նուազի Սփիւռքի խանդավառութիւնը օգնելու Մայր հայրենիքին:  Վստահութեան պակա՞սը, ՀՀ-էն ներս տիրող փտախտը, կամայականութիւններն ու օրինազանցութիւնները:  Ըստ իս, կայ նաեւ աւելին:  Արդեօ՞ք Սփիւռքը պէտք է դիտուի ՀՀ իշխանութեանց կողմէ լոկ որպէս տնտեսական օգնութեան աղբիւր, ժողովրդային լեզուով, որպէս կթան կով:  Արդեօ՞ք Սփիւռքը այլ բան չունի տալիք յանուն մեր զոյգ հանրապետութեանց զարգացման, ինչպէս նշեցի աւելի վեր:  Այլ կարեւոր հարցում մըն ալ հետեւեալն է. Սփիւռքը պէտք չէ՞ ըսելիք ունենայ այն բոլոր հիմնախնդիրներուն շուրջ, որոնք կ'առնչուին Հայաստանի եւ հայութեան լինելութեան եւ ճակատագրին հետ:  Զուգահեռաբար, հարց տալու չե՞նք, թէ Սփիւռքը ի՛նք ի՞նչ կ'ակնկալէ Մայր հայրենիքէն..., թէ ի՞նչ ձեւով հայրենիքը կրնայ նպաստել սփիւռքին, անոր հայապահպանման ճիգերուն, անոր ամենօրեայ մտահոգութիւններն ու տագնապները փարատելու ուղղութեամբ: Օրինակ, Հայաստանը ունի՞ որեւէ ծրագիր ՏԷՐ ըլլալու հայագաղութներուն, երբ անոնցմէ մին վտանգուած ըլլայ ֆիզիքապէս, ինչպէս եղաւ պարագան սուրիահայ գաղութին:

Հայաստան-Սփիւռք ճշմարիտ միասնութիւնը կրնայ կեանքի կոչուիլ, ըստ իս, եթէ մենք մշակենք համահայկական ԶԱՐԳԱՑՄԱՆ ԾՐԱԳԻՐ, սկսելով թերեւս ամէնէն տարրականէն՝  հայեցի կրթութեան համահայկական տարածքի ձեւաւորումէն:  Տարածք՝  որ ըլլայ թէ՛ արեւելահայերէն, թէ՛ արեմտահայերէն, եւ ընդգրկէ հայաշխարհի ազգային արժէքները, ինչ որ ՀԱՄԱՀԱՅԿԱԿԱՆ ԻՆՔՆՈՒԹԵԱՆ ԵՒ ՏԵՍԼԱԿԱՆԻ դաստիարակութեան հիմքը կրնայ ըլլալ՝ հայ նոր սերունդին մօտ: Համահայկական զարգացման այդ ծրագիրը պիտի ընդգրկէ շատ մը ոլորտներ, ներառեալ Հայ Դատի Պահանջատիրութիւնը...մինչեւ Հայաստանի եւ հայութեան  ազգային անվտանգութեան հիմնադրոյթները:

**ԵԶՐԱԿԱՑՈՒԹԻՒՆ**

 Այսօր, ամէն ժամանակէ աւելի, մամուլը պիտի կարենայ վերադաստիարակել հանրութիւնը համահայկական շահերու գիտակցութեանբ, պետական մտածողութեամբ, համահայկական տեսլականով՝  նեղ-անձնական, հատուածական շահերու գաւառամտութենէն անցնելով համահայկական շահերու ըմբռնումին. Զգացական եւ տեղայնական հայրենասիրութենէն անցնելով վերլուծական դատողութեան եւ լայնահորիզոն ծրագրաւորուած աշխատանքի գիտակցութեան. Օտարամոլութեան եւ օտարը գերադասելու ստրկամիտ վարքագիծէն անցնելով ազգային-մշակութային-բարոյական իրա՛ւ արժէքներու վերադարձին եւ մեր հաւաքական ոյժերուն ապաւինելու արիութեան. Դաւանելով վերջապէս Հայաստան-Արցախ-Սփիւռք ԵՌԱՄԻԱՍՆՈՒԹԻՒՆԸ, որպէս համազգային անվտանգութեան եւ զարգացման համակարգ, հիմնուած փոխ-անկեղծութեան, փոխադարձ յարգանքի եւ փոխադարձ վստահութեան վրայ

 Խորապէս համոզուած եմ, որ ներհայկական այս եռամիասնական ամրութեամբ է պայմանաւորուած մեր ներքին, թէ արտաքին հիմնախնդիրներու կարգաւորումը, որոնց մէջ է նաեւ Հայ Դատի Պահանջատիրութիւնը, ուր իւրաքանչիւր միաւոր՝  Հայաստան, Արցախ, Սփիւռք, պիտի ունենայ իր ուրոյն պարտականութիւնը, դերերու իմաստուն եւ ծրագրաւորուած բաշխումով...:

 Եզրափակելով խօսքս, պիտի ուզէի մէջբերել Գարեգին Նժդեհի խորիմաստ խօսքերը ուղղուած հայ մտաւորականութեան. «Հիմա (մեզի) պէտք է վերադաստիարակիչ հրապարակախօսութիւն:  Հրապարակախօսութիւն, որ անսխալ կերպով ախտանշէ մեր ցեղին հոգերը եւ արմատական միջոցներ առաջարկի..., որ լուսաբանի մեր ժողովուրդի կնճիռները, որ կռահի իր ժողովուրրդին սպառ…